О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредбама члана 97. тач. 15. и 16. Устава Републике Србије, према којима Република Србија уређује и обезбеђује, између осталог, финансирање остваривања права и дужности Републике Србије, утврђених Уставом и законом, као и рад републичких органа.

II. РАЗЛОЗИ ЗА ДОНОШЕЊЕ ЗАКОНА

*• Проблеми које Закон треба да реши, односно циљеви који се Законом постижу*

Разлози за доношење овог закона садржани су у потреби за усаглашавањем предмета таксене обавезе са списима и радњама који су у надлежности органа за чији се рад републичка административна такса плаћа, било да је реч о новим пословима у оквиру надлежности органа, измени списа и радњи, односно престанку основа за вршење појединих списа и радњи за које је сада прописана такса, а које су инициране од стране надлежних органа, као и потреби да се стимулише плаћање такси електронским путем.

Поред наведеног уређује се могућност плаћања републичких административних такси електронским путем и с тим у вези шта се сматра доказом о уплати у случају плаћања електронским путем. Наиме, обвезник таксе који уплату изврши електронским путем неће имати обавезу да достави доказ о извршеној уплати.

Такође, врши се стимулисање електронског плаћања такси у оквиру такси за друмски саобраћај и то такси за лиценце за превоз путника и превоз терета, извод лиценце за превоз путника и лиценце за превоз терета, као и за дупликат лиценце за превоз путника и терета или извода лиценце тако што се уређује умањење прописаних такси у случају издавања предметних докумената у електронском облику.

У периоду од последњих измена и допуна Закона о републичким административним таксама („Службени гласник РС”, бр. 43/03, 51/03-исправка, 61/05, 101/05-др. закон, 5/09, 54/09, 50/11, 93/12, 65/13-др. закон, 83/15, 112/15, 113/17, 3/18-исправка, 95/18, 86/19, 90/19-исправка, 144/20, 138/22, 92/23 и 94/24, у даљем тексту: Закон), донет је одређени број прописа у чијем спровођењу се врше радње, односно доносе списи за које се плаћају републичке административне таксе. С тим у вези одређени број министарстава доставио је иницијативе за измену и допуну Закона о републичким административним таксама, и то: Министарство грађевинарства, саобраћаја и инфраструктуре, Министарство заштите животне средине, Министарство унутрашње и спољне трговине, Министарство туризма и омладине, Републички геодетски завод, Директорат за радијациону и нуклеарну сигурност и безбедност Србије, Министарство пољопривреде, шумарства и водопривреде.

Усаглашавање предмета таксене обавезе са списима и радњама који су у надлежности органа за чији се рад плаћа републичка административна такса врши се у следећим областима:

- у области превоза терета у друмском саобраћају врши се усклађивање са Законом о превозу терета у друмском саобраћају („Служебни гласник РСˮ, бр. 68/15 и 41/18) којим су прописани посебни поступци по захтеву за упис у евиденцију о теретном возилу, као и евиденцију домаћег привредног друштва, другог правног лица, предузетника, односно пољопривредника које обавља превоз терета за сопствене потребе на основу кога се издаје решење о испуњености услова, односно издаje одговарајућa потврдa из евиденције. С тим у вези, раздвајају се таксе за поступак евидентирања које спроводи надлежни орган за међународни транспорт (Министарство грађевинарства, саобраћаја и инфраструктуре) и таксе за поступак који спроводи Надлежни орган јединице локалне самоуправе за домаћи транспорт, а брише се такса за зaхтeв зa упис у eвидeнциjу прeвoза тeрeтa зa сoпствeнe пoтрeбe која се до сада наплаћивала за те поступке;

- у области унутрашње пловидбе прописује се такса за нови спис и радњу надлежног органа (Управа за утврђивање способности бродова за пловидбу) за ревизију техничке документације градње чамца за привредне и јавне сврхе, односно градњу плутајућег објекта за привредне и јавне сврхе, у складу са одредбама члана 125. Закона о пловидби и лукама на унутрашњим водама („Службени гласник РС”, бр. 73/10.....и 52/21);

- у области заштите животне средине предлаже се прописивање новог списа и радње за дозволу за извоз неопасног отпада који подлеже контролном поступку, у износу од 79.840 у складу са одредбом члана 72. Закона о управљању отпадом;

- прописују се нови списи и радње за које се и у претходном периоду плаћала такса у циљу прецизирања и усклађивања поступака Директората за радијациону и нуклеарну сигурност и безбедност Србије са Законом о радијационој и нуклеарној сигурности и безбедности („Службени гласник РС”, 95/18 и 10/19) и поступцима који су регистровани у Регистру административних поступака чиме се доприноси правној сигурности и транспарентности;

- у области туризма и угоститељства врши се усаглашавање са одредбом члана 53. став 5. Закона о јавним скијалиштима („Службени гласник РС”, број 46/06) и предлаже прописивање новог Тарифног броја 223е којим се прописује висина такси за полагање испита за редара, стицање овлашћења за обављање послова редара, изглед и начин издавања легитимације редара;

- у области унутрашњих послова врши се усаглашавање са изменама и допунама Правилника о регистрацији моторних и прикључних возила којим је уведена, између осталог, нова категорија возила – возила од историјског значаја (олдтајмери) за коју је прописан изглед, садржај и димензије регистарских таблица, за које се уређује висина таксе овим законом, као и усклађивање са Правилником о ближим условима које морају испуњавати правна лица за обављање послова организовања заштите од пожара у субјектима прве, друге и треће угрожености од пожара („Службени гласник РС”, бр. 6/21) па се прописује и такса за промену података у решењу о давању овлашћења за обављање послова организовања заштите од пожара;

- у области пољопривреде врши се усклађивање са чланом 26. став 8. и 9. Закона о безбедности хране („Службени гласник РС”, бр. 41/09 и 17/19) и уређују висине таксе за административне поступке за издавање међународне потврде (сертификата) о безбедности хране биљног порекла.

Предлаже се повећање висине таксе, и то:

- за решење по захтеву за добијање овлашћења за издавање картонских таблица за привремено означавање возила „Пробаˮса 7.900 на 114.220 динара, због продужења рока важности на период дужи од годину дана;

- за преглед техничке документације градње чамца за привредне и јавне сврхе, односно градње плутајућег објекта за привредне и јавне сврхе са 13.550 динара на 30.000 динара, због великог утрошка времена потребног за преглед бродограђевинске техничке документације која неретко садржи више стотина/хиљада страна, поготово кад су у питању прорачуни стабилитета и неплављивости;

Предлаже се брисање таксе, и то:

- за извођење хидрографских снимања речног дна коришћењем чамца са уграђеном „single-beam” опремом, и обрадом података на међународном и међудржавном водном путу,

- таксе за издавање раније снимљених попречних профила, из базе података, и то копије ситуационог плана водног пута, по километру.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Уз члан 1.

Увођењем нове тачке 6) у члану 1а се дефинише појам електронског плаћања таксе у смислу овог закона, као посебан начин електронског плаћања преко електронских система Канцеларије за информационе технологије и електронску управу или другог електронског система који је технички и функционално повезан са информационим системом Управе за трезор, тако да омогућава електронско прикупљање и евидентирање података о плаћању у реалном времену у информационом систему Управе за трезор, укључујући генерисање јединственог позива на број уплате.

Уз члан 2.

Допунама члана 10. утврђује се да се такса може платити и путем електронског плаћања и прописује да у случају електронског плаћања административне таксе обвезник више нема обавезу да уз захтев подноси доказ о уплати таксе, већ се доказом о уплати сматра податак о уплати садржан у електронском систему у који је службеник дужан да по службеној дужности изврши увид. Подаци о извршеној уплати таксе садржани у информационом систему електронске управе сматрају се доказом о плаћеној такси, чиме се електронски запис изједначава са физичким доказима (нпр. уплатница). На овај начин се поједностављује и скраћује поступак, смањује административни терет и трошак за странке и органе, те обезбеђује правовремена и поуздана провера уплате у реалном времену путем увида у електронску евиденцију.

Уз члан 3.

Овим чланом се врше неопходна усаглашавања са изменама извршеним у чл. 1. и 2. овог закона.

Уз чл. 4-8.

Чланом 4. се у области министарства унутрашњих послова предлаже брисање става 5. Напомене у Тарифном броју 33 којом је уређена такса за захтев за регистрацију оружја, односно унос података о оружју за потребе извођења обуке у руковању ватреним оружјем. имајући у виду да је сходно члану 50. Закона о оружју и муницији („Службени гласник РС”, бр. 20/15, 10/19, 20/20 и 14/22) рок за замену исправа о оружју стекао 5. марта 2024. године.

Поред тога, предложено је брисање става 7. Напомене уз Тарифни број 33. којом је уређено да се не плаћа такса за одбијање захтева за издавање оружног листа у који је уграђен микроконтролер-чип, дозволе за ношење оружја, колекционарске дозволе и оружног листа на папирном обрасцу имајући у виду да је законом прописана такса за подношење захтева за издавање оружног листа, дозволе за ношење оружја, као и колекционарске дозволе које садрже и трошкове вршења безбедносне провере.

У члану 5. додаје се нови став 6. којим се прописује висина таксе за издавање пограничне пропуснице / дозволе за погранични саобраћај, под условом реципроцитета у износу од 760 динара, у циљу решавања проблема становника пограничних подручја за прелазак и боравак у пограничном подручју.

Предложено је и усаглашавање са изменама и допунама Правилника о регистрацији моторних и прикључних возила којим је уведена, између осталог, нова категорија возила – возила од историјског значаја (олдтајмери) за коју је прописан изглед, садржај и димензије регистарских таблица, за које се уређује висина таксе овим законом. Поред наведеног врши се усклађивање и са Правилником о ближим условима које морају испуњавати правна лица за обављање послова организовања заштите од пожара у субјектима прве, друге и треће угрожености од пожара („Службени гласник РС”, број 6/21) па се прописује и такса за промену података у решењу о давању овлашћења за обављање послова организовања заштите од пожара.

Поред наведеног прописује се висина таксе за издавање биометријске личне карте за лице којем је одобрено право на азил, и прописују таксе за регистарску таблицу по избору грађана за тешке четвороцикле, односно путничка возила од историјског значаја, за прикључно возило од историјског значаја (олдтајмери, за мопеде, лаке четвороцикле и лаке трицикле од историјског значаја, за прикључна возила за трактор од историјског значаја, за мотокултиваторе од историјског значаја.

Такође, прописује се таксе за регистарске таблице за тешке четвороцикле, путничка возила, аутобусе, тролејбусе и теретна возила, као и за регистарску таблицу за прикључно возило.

Уз члан 9.

Овим чланом мења се Тарифни број 64ј којим је уређена висина таксе за одређена лабораторијска испитивања у области безбедности хране, контроле квалитета и безбедности млека и испитивања забрањених, недозвољених, штетних и непожељних супстанци у храни и храни за животиње, здравља биља, семена и садног материјала. С тим у вези извршена су одређена терминолошка усаглашавања услуга које пружа Дирекција за националне референтне лабораторије, измена висине одређених такси, као и прописивање одређених нових услуга у оквиру пакета постојећих анализа. Висина таксе утврђена је у складу са Правилником о методологији.

Уз члан 10.

Овим чланом се у области пољопривреде прописује члан 64л којим се врши усклађивање са чланом 26. став 8. и 9. Закона о безбедности хране („Службени гласник РС”, бр. 41/09 и 17/19) и уређују висине таксе за административне поступке за издавање међународне потврде (сертификата) о безбедности хране биљног порекла, који су уређени подзаконским актом Министарства пољопривреде, шумарства и водопривреде – Правилником о начину и поступку издавања међународне потврде (сертификата) о безбедности хране која се извози, изгледу обрасца међународне потврде, као и евиденцији о издатим потврдама („Службени гласник РС”, бр. 49/19, 151/20). Приликом утврђивања висине трошкова примењен је Правилник о методологији.

Уз члан 11.

Овим чланом предложена је измена у Тарифном броју 93. у ст. 2. и 4. у смислу да се робом мале вредности за коју се плаћа повољнији износ таксе код увоза, односно извоза подразумева вредност робе до 250 EUR (до сада 200 EUR).

Уз члан 12.

Предложено је да се повећа износ таксе за лиценцу за превоз путника, за извод лиценце за превоз путника и такса за дупликат лиценце као и да се прописана такса плаћа у мањем износу од таксе која се издаје у папирном облику ако се документа издају у електронском облику у циљу стимулисања електронског пословања.

Уз члан 13.

Овим чланом се прецизирају списи и радње органа у Тарифном броју 146. додавањем нових ставова 11-14. за упис у евиденцију превоза терета за сопствене потребе и издвајају списи и радње које врши надлежни орган ЈЛС (домаћи транспорт) од таксе која се плаћа за евиденцију коју води Министарство (међународни транспорт), а такса из става 11. тог тарифног броја која се наплаћивала за захтев за евиденцију превоза терета за сопствене потребе у претходном периоду се брише. Висина такси утврђена је применом Правилника о методологији.

Поред наведеног, предложено је да се повећа износ таксе за лиценцу за превоз терета, за извод лиценце за превоз терета и такса за дупликат лиценце, односно извода лиценце за превоз терета као и да се такса за наведене лиценце плаћа у мањем износу од прописане таксе ако се документа издају у електронском облику (у Напомени уз овај Тарифни број).

Уз члан 14.

Предложено је повећање висине таксе у Тарифном броју 154п став 1. за преглед техничке документације градње чамца за привредне и јавне сврхе, односно плутајућег објекта са 13.550 на 30.000 динара због комплексности поступка (прорачуна стабилитета и неплављивости) који захтева велики утрошак рада службеника. Висина такси утврђена је применом Правилника о методологији.

Предложено је и прописивање нове таксе у Тарифном броју 154п став 2. за ревизију техничке документације градње чамца за привредне и јавне сврхе у износу од 35.000 како би се стимулисали пројектанти да пројекте израде одмах у складу са примедбама датим након прегледа, односно избегло вршење ревизије више пута. Висина такси утврђена је применом Правилника о методологији.

Уз члан 15.

Овим чланом предлаже се брисање таксе у Тарифном броју 157г става 1. за извођење хидрографских снимања речног дна коришћењем чамца са уграђеном single-beam опремом и обрадом података на међународном водном путу јер та опрема није уређена Законом о хидрографској делатности и важећим подзаконским актима.

Такође, се предлаже брисање таксе из става 2. тачка 5) за издавање копије ситуационог плана водног пута из раније снимљених попречних профила, из базе података јер су ти подаци јавно доступни у пловидбеном билтену.

Уз члан 16.

Предлаже се прописивање нове таксе у Тарифном броју 162а став 7. за решење по захтеву за издавање дозволе за једнократни транспорт опасне робе која је сврстана у класу 7 (радиоактивне материје) у износу од 6.810 динара у циљу усаглашавања са управним поступцима.

Уз члан 17.

Овим чланом врши се неопходно усклађивање са Законом о контроли опасности од великих удеса који укључују опасне супстанце („Службени гласник РС“, број 94/24), који је ступио на снагу 6. децембра 2024. године, као и подзаконским актима донетим на основу њега, због увођења нових поступака и обавеза оператера у смислу подношења захтева, које до сада нису биле прописане. С тим у вези, у Тарифном броју 196. врше се терминолошка усклађивања постојећих поступака, и уређују таксе за нове поступке за захтев за издавање сагласности на Политику превенције великог удеса и Систем управљања безбедношћу, као и таксе за захтев за измену сагласности на Политику превенције великог удеса и Систем управљања безбедношћу. Висина такси утврђена је у складу са Правилником о методологији.

Уз члан 18.

Предлаже се прописивање нове таксе у Тарифном броју 197. додавањем новог става 4. за издавање дозволе за извоз неопасног отпада који подлеже контролном поступку у износу од 79.840,00 динара ради усаглашавања са Законом о управљању отпадом (до сада се и за овај поступак плаћала такса за издавање дозволе за извоз неопасног отпада у износу од 253.790,00 динара). Висина такси утврђена је применом Правилника о методологији.

Уз члан 19.

Предложена је измена постојећих такси у Тарифном броју 200, ради усаглашавања са поступцима органа (Директората за радијациону и нуклеарну сигурност и безбедност Србије) који су уређени Законом о радијационој и нуклеарној сигурности и безбедности. Наведеном изменом су прецизирани поступци и утврђена висине таксе за сваки поступак ради обезбеђења транспарентности. С тим у вези прописује се 28 нових такси за издавање дозвола, давање сагласности, давање одобрења (за обављање радијационих делатности) обављање доношење решења, издавање овлашћења, израду прелиминарних извештаја за вршење послова заштите од јонизујућег зрачења, коришћење извора јонизујућег зрачења, увоз, извоз, односно транзит радиоактивног отпада, пројектовања и изградње нуклеарног постројења. За наведене поступке су и до сада наплаћиване таксе, али се за различите поступке наплаћивала једна такса. Висина такси утврђена је применом Правилника о методологији.

Уз члан 20.

Овим чланом прописују се нове таксе за издавање сертификата о усаглашености менаџмента са стандардима, односно техничким и другим прописима, као и издавање превода тих сертификата на једном од службених језика Међународне организације за стандардизацију, као и за издавање потврде о усаглашености процеса, производа и услуга са техничким и другим прописима, односно стандардима, у новом Тарифном броју 214а ради усаглашавања са прописима којима се уређује усаглашеност система менаџмента са стандардима, процесима производње и израђеног наоружања и војне опреме.

Уз члан 21.

Овим чланом врши се прецизирање у Тарифном броју 215б став 5. тачка 16) подтач. (2) и (3) (реч „одˮ замењује се речју „прекоˮ) ради избегавања недоумица који износ таксе се плаћа у граничним случајевима (такса је различита у зависности од износа хипотеке која се уписује).

Уз чл. 22.

Овим чланом је предложено да се у Тарифном броју 215д став 5. тачка 2) брише такса за упис графичких података о прикључку на вод с обзиром да је Напоменом уређено да се плаћа такса из тачке 1) и тиме отклониле недоумице код наплате у пракси.

` Уз члан 23.

У Тарифном броју 215и став 1. тачка 2) предлаже се повећање таксе из става 1. тачка 2) за сваки појединачни упит – увид у базу катастра непокретности са 110 на 120 динара у циљу усклађивања са таксом која је прописана за коришћење исте базе на годишњем нивоу (мали је износ па се не повећава приликом годишњег усклађивања динарских износа због заокружења).

Уз члан 24.

Предлаже се прописивање новог Тарифног броја 223е којим се уређује висина такси за полагање испита за редара на скијалишту и издавање легитимације за редара (прописују се 3 нове таксе) ради усклађивања са Законом о јавним скијалиштима.

Уз члан 25.

Уређује се начин плаћања таксене обавезе која је настала, а није плаћена до дана ступања на снагу овог закона.

Уз члан 26.

Предлаже се усклађивање динарских износа такси из овог закона, у 2026. години применом индекса потрошачких цена, према подацима републичког органа надлежног за послове статистике, за период од првог дана наредног месеца од дана ступања на снагу овог закона до 30. априла 2026. године, као и да се заокруживање врши тако што се износ до пет динара не узима у обзир, а износ преко пет динара заокружује на десет динара.

Уз члан 27.

Овим чланом прописује се ступање на снагу закона.

IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА

За спровођење овог закона није потребно обезбедити средства у буџету Републике Србије.